Islandlased on isepäised, karmid ja poeetilised. Vana uskumuse kohaselt saab mees õigeks islandi meheks peale seda, kui ta ujub viikingite kombel öösel Drangey saarele. Ihualasti, taskulamp käes ja islandi hümni lauldes. Teises käes tõenäoliselt pudel kohalikku tulevett brennivin'i, mida ka mustaks surmaks kutsutakse. Igal  juhul ei lase islandlane endale tobedaid ettekirjutusi teha. Võitnud tursasõja brittide vastu, eirab ta maailma pahameelt taasalustatud vaalapüügi või lunnide (naljaka välimusega üliarmas lind) toiduks kasutamise üle. Islandlane juba teab, mida sööb ja kuidas joob. Pidutsetakse ja juuakse nädalalõppudel aga palju. Suuremates linnataolistes moodustistes toimub laupäevõhtuti baarijooks (rundtur). Kogu see linn kulgeb baarist teise ennast, elu ja vägijooke nautides. Island ei ole odav ja et esmaspäeval ei  ähvardaks pangaarvet vaadates enesetapumeeleolu, kinnitatakse enne kodus vaimu odavamat poemärjukest mekkides.    Islandlasi peetakse spordilembelisteks. Tegelikult on saarerahva meelisharrastus seotud saare suurima rikkusega - lõputu geotermaalvee varuga, mis kütab islandlaste kodud ja kasvuhooned ning soojendab lugematute väliujulate basseinivee. Islandane külastab ujulaid enne ja pärast tööd, lõunavaheajal ja nädalalõppudel. Paljud ujuvad,  veel rohkem on aga neid, kes valivad sobiva soojusastmega (38-43 kraadi) mullibasseini, istuvad ja lobisevad tundide kaupa. Pakasega välibasseinis ujumine (temp. +28 kraadi) on uskumatu kogemus.  Loe lisa >>>.